Internasionale sakeleiers waarsku teen onteiening sonder vergoeding(Foto ter illustrasie: pixabay) Tientalle internasionale sakeleiers het hul stem gevoeg tot die koor van teenkanting teen grondonteiening sonder vergoeding. Sowat 23 uitvoerende hoofde en bestuurders van internasionale sakeonderneming het ŉ brief aan pres. Cyril Ramaphosa onderteken, waarin hulle waarsku teen die katastrofiese gevolge wat grondonteiening sonder vergoeding op die Suid-Afrikaanse ekonomie kan hê. Onder dié sakelui tel die Vryemarkstigting, Australian Taxpayers Alliance, NLC Argentina en Taxpayers Association of Europe. Die organisasies is van mening dat die wysiging van artikel 25 van die Grondwet, om grondonteiening sonder vergoeding toe te laat, sal indruis teen Suid-Afrikaners se basiese menseregte. Hulle meen ook dat, sou die regte van grondeienaars só geskend word, Suid-Afrika dieselfde pad sal stap as Zimbabwe en Venezuela. Riool in Zimbabwe se strate (Foto; AP Photo) “Suid-Afrikaanse burgers sal ŉ algehele afname in hul gesondheid, welvaart en welstand ervaar. Buitelanders sal ook nie meer in die land belê nie.” Sakeleiers wys daarop dat tydens die eerste jare nadat onteiening sonder vergoeding in Zimbabwe ingestel is, die ekonomie met 40% gekrimp en inflasie met 66 000% toegeneem het. “Daarom doen die ondertekenaars van die brief ŉ beroep op beleidmakers in Suid-Afrika en wêreldwyd om private eiendomsreg te beskerm en te bevorder. Hulle moet ook die Suid-Afrikaanse regering se plan om ŉ beleid in te stel wat eiendom sonder vergoeding kan onteien, ten sterkste veroordeel,” lui die brief. Die Amerikaanse minister van buitelandse sake, Mike Pompeo, het vroeër die maand ook gewaarsku dat grondonteiening sonder vergoeding rampspoedig vir Suid-Afrikaners en die Suid-Afrikaanse ekonomie sal wees.